钦定古今图书集成/理学汇编/学行典/第252卷 > 应匡〈五世孙昌元〉
## 钦定古今图书集成/理学汇编/学行典/第252卷 > 应匡〈五世孙昌元〉

按《仙居县志》：“应匡，号柏泉。父巨，故饶于赀，急然诺，好
施予，人有所求，无不曲以相应。一日，里中大疫，比户
相染，皆避去，父子兄弟故旧罕一视者，巨勿之惧也，
遍诣诸病所探之，捐资为市药求医，所活百馀人。匡
能承父志，少问举子业，于乡先达，王刺史存忠奇其
为人，以女妻之。存忠精堪舆术，尝为匡卜兆，得万松”
庵以厝父。匡曰：“信佳，当与从昆弟并受大人赐，不敢
私也。”遂蠲吉，以其祖暨诸父合葬焉。存忠鼓掌曰：“天
地鬼神，实临汝心，厥嗣其昌，无须地脉为也。”年二十，
饩于校，以所得廪金分赡庠之贫者。洎贡又三让其
次，次各先得官，恬如也。或诘以故，曰：“彼亲老家贫，而
齿复加于我，岂市恩哉？”子大猷、大桂，俱进士，见《别传》。
五世孙昌元，亦让贡于王立柱，有匡风焉。